EPG อวดกำไร Q2/65 โต 412 ลบ. รับยอดขายพุ่ง-ส่วนแบ่งรายได้เพิ่ม เคาะปันผล 0.14 บ.
EPG อวดกำไรไตรมาส 2/65 โต 34% แตะ 412 ลบ. รับยอดขายสินค้าพุ่ง-ส่วนแบ่งรายได้บริษัทร่วมและการร่วมค้าเพิ่มขึ้น พร้อมควัก 392 ลบ. จ่ายปันผล 0.14 บ. ขึ้น XD วันที่ 25 พ.ย.64 
10 พ.ย. 2564

บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG รายงานผลการดำเนินงานงวดไตรมาส 2/64/65 (ก.ค.64-ก.ย.64 ) และงวด 6 เดือนแรก สิ้นสุด วันที่ 30 กันยายน 2564 ดังนี้

สำหรับผลการดำเนินงานของบริษัทประจำไตรมาสที่ 2 ปี 2564/2565 (1 กรกฎาคม 2564 – 30 กันยายน 2564) โดยบริษัทมีกำไรสุทธิ 412.80 ล้านบาท เพิ่มขึ้น 105.10 ล้านบาท หรือ ร้อยละ 34.10 จากไตรมาสที่ 2 ปี 2563/2564 (1 กรกฎาคม 2563 – 30 กันยายน 2563)
โดยมาจากรายได้จากการขายสินค้า 2,980.20 ล้านบาท เพิ่มขึ้น 650.60 ล้านบาท หรือ เพิ่มขึ้นร้อยละ 27.90 โดยมีการเปลี่ยนแปลงยอดจำหน่ายของผลิตภัณฑ์ทั้ง 3 กลุ่มดังนี้ (1) กลุ่มบริษัท แอร์โรเฟลกซ์ เพิ่มขึ้นร้อยละ 13.00 (2) กลุ่มบริษัท แอร์โรคลาส เพิ่มขึ้นร้อยละ 44.50 (3) บริษัท อีสเทิร์น โพลีแพค จำกัด เพิ่มขึ้นร้อยละ 14.00
อีกทั้งกำไรจากอัตราแลกเปลี่ยน 45.60 ล้านบาท เพิ่มขึ้น 6.70 ล้านบาท จากช่วงเดียวกันของปีก่อน เป็นผลมาจากค่าเงินบาทปรับตัวอ่อนลงเมื่อเทียบกับค่าเงินสกุลเหรียญสหรัฐและสกุลอื่น
สำหรับกำไรจากเงินลงทุนในบริษัทร่วมและการร่วมค้าเพิ่มขึ้น 40.70 ล้านบาท จากการฟื้นตัวตามกลุ่มอุตสาหกรรมฉนวนกันความร้อน/เย็น และกลุ่มอุตสาหกรรมยานยนต์
อย่างไรก็ดีบริษัทฯ ได้มีการอนุมัติประกาศจ่ายปันผลจากงวดดำเนินงานวันที่ 1 เม.ย. 2564 ถึงวันที่ 30 ก.ย. 2564 เป็นเงินสดในอัตรา 0.14 บาทต่อหุ้น รวมเป็นเงิน 392 ล้านบาท โดยวันที่ไม่ได้รับสิทธิปันผล (XD) วันที่ 25 พ.ย. 2564 ทั้งนี้กำหนดจ่ายเงินปันผลในวันที่ 8 ธ.ค. 2564
 
 